આવી સ્થિતિથી બચવા માટે જરૂરી છે દરેક સંબંધોના પાયામાં લાગણી અને કર્તવ્યપરાયણતાની ભાવનાની કાયમ હાજરી હોવી. જો દરેક સંબંધીઓ સાથે સંબંધોના પાયામાં સ્વાર્થને રાખીએ તો જેવો સ્વાર્થ સંતોષાઈ જાય એટલે તે સંબંધ સાવ તકલાદી બની જાય છે. ગમે ત્યારે તૂટી જઈ શકે છે. પરીણામે આપણું જીવન વેરવિખેર થતું જાય છે. તેને બદલે જો આપણે દરેક સંબંધોને પવિત્રતા અને સ્વાર્થવિહોણા નિભાવતા રહીએ તો તે સંબંધો આજીવન સાત્વિક અને મજબૂત બની રહે છે, કાયમ ટકી રહે છે અને ક્યારેય તૂટતા નથી. સંબંધોમાં ક્યારેય નફા-નુકશાન વિશે વિચારવાનું હોતું નથી કે તાળો મેળવવાની પણ જરૂર હોતી નથી. જો ભૂલથી પણ આવી રીતે જીવવાની આદત પડી ગઈ હોય તો વેળાસર જાગી જવું જોઈએ અને જાગ્યા ત્યારથી સવાર એમ સમજી જીવનમાં ત્વરિત સુધારો દાખલ કરી દેવો જોઈએ. જીવનને મહેકતું રાખવું હોય અને ખરેખર જીવવું જ હોય તો ક્યારેય સંબંધોમાં હિસાબ-કિતાબ કે તાળો મેળવવાની ટેવ રાખવી જોઈએ નહી.